### | | | | --- | --- | | | | | --- | | **Byråd** 26. februar 2019 Sagsnr. 710-2018-48647 Dok.nr. 710-2019-37035 Sagsbehandler DPHPJE | | 30.                 Oprettelse af specialklasserække på Tungelundskolen - Åbent

###

|  |  |
| --- | --- |
| Tidl. politisk behandling |  |
| Forventet sagsgang | Udtalelse, BS-U, ØK, BY |
| Lovgrundlag | Folkeskoleloven |

###

**SAGENS INDHOLD**

Byrådet skal i denne sag tage stilling til et forslag om
etablering af en specialklasserække på Tungelundskolen i Thorsø fra skoleåret
2019/20. En specialklasserække vil fra skoleåret 2019/20 omfatte en
specialklasse i indskolingen (0.-3. klasse) og en specialklasse på
mellemtrinnet (4.-6. klasse). En specialklasse i udskolingen (7.-9. klasse) vil
kunne oprettes i takt med behovet.

De klasser, der foreslås oprettet på Tungelundskolen,
planlægges at være såkaldte distriktsspecialklasser (DS-klasser), hvilket vil
sige almindelige specialklasser, som primært er rettet mod elever i nærområdet.
De er normeret til otte elever og to medarbejdere. Ud over DS-klasser findes de
mere specialiserede fælles specialklasser (FS-klasser), hvortil der visiteres
elever fra hele kommunen, som tidligere ville være visiteret til specialtilbud
uden for kommunen. De har brug for en højere pædagogisk normering, og disse
klasser er derfor normeret til seks elever og to medarbejdere.

Baggrunden for forslaget er, at antallet af elever, der
visiteres til kommunens specialklasser, er stigende. Det skyldes, at der
aktuelt er en stigende tendens i behovet for specialundervisning, samt at
elever der tidligere blev visiteret til specialundervisningstilbud uden for
Favrskov Kommune, nu i højere grad får et tilbud i kommunens egne
specialklasser. Favrskov Kommunes specialklasser er i dag fordelt på fem
skoler: [adresse], [adresse], Haldum-Hinnerup Skolen, Præstemarkskolen
og Skovvangskolen.

**VURDERING**

Børn og Skole vurderer, at det vil være hensigtsmæssigt at
oprette en specialklasserække i Thorsø/Ulstrup-området. Formålet med
oprettelsen af klasserne er at sikre tilstrækkelig kapacitet samt at tilbyde
eleverne i Thorsø/Ulstrup-området specialklasseundervisning tættere på deres
nærmiljø. Samtidig vil eleverne som udgangspunkt få en kortere skolevej. Endelig
er det vurderingen, at en skole med et specialklassemiljø har fordel af
tilstedeværelsen af specialpædagogisk viden i forhold til arbejdet med skolens
inkluderende læringsmiljøer. Pladserne i specialklasserne forventes tildelt nye
specialklasseelever i forbindelse med visitationsprocessen samt ved frivillige
overflyttelser fra andre specialklasser.

I [adresse] er andelen af elever, der undervises i specialtilbud,
steget fra 4,26 pct. i januar 2018 til 4,72 pct. i januar 2019. Den seneste
opgørelse fra KL viser, at andelen af elever, der undervises i specialtilbud, i
september 2017 var 4,78 pct. på landsplan. [adresse] fik i 2016
foretaget en beregning af det daværende KORA (nu VIVE, Det Nationale
Forsknings- og Analysecenter for Velfærd), der viste, at Favrskov Kommune på
daværende tidspunkt burde ligge 0,4 procentpoint under landsgennemsnittet, når
der tages hensyn til befolkningssammensætning mv. Efter planen foretages en
genberegning heraf i 2020. Børn og Skole vurderer på denne baggrund, at
udviklingen i visitation til specialundervisning skal følges tæt, og at der
skal ske en løbende afrapportering til Børne- og Skoleudvalget.

Specialundervisningen er organiseret i tre
specialundervisningscentre: Et i [adresse] ([adresse]
Skole), et i Hinnerup-området ([adresse]) og et
i Hammel/Thorsø/Ulstrup-området (Skovvangskolen). Herunder ses den aktuelle
andel af specialklasseelever på kommunens skoler. Desuden ses fordelingen af
specialklasseeleverne på de fem skoler med specialklasser. Børn og Skole
vurderer, at andelen af specialklasseelever på Skovvangskolen ikke bør stige
yderligere fremover.

|  |  |  |
| --- | --- | --- |
|  | Andel specialklasseelever i forhold til skolens samlede elevtal (pct.) | Fordeling af specialklasseelever (pct.) |
| [adresse] | 5,8 | 12 |
| Hadsten Skole\* | 5,1 | 17 |
| Haldum-Hinnerup Skolen | 3,7 | 19 |
| Præstemarkskolen | 6,0 | 11 |
| Skovvangskolen\* | 12,9 | 41 |
| I alt | - | 100 |

Specialundervisningselever opgjort dec. 2018.

\*Inkl. 10. klasse.

Det foreslås, at specialklasserækken oprettes på Tungelundskolen,
hvor de nødvendige fysiske rammer umiddelbart vil kunne etableres, og hvor det
vil være muligt at skabe et specialpædagogisk miljø med skolens nuværende
medarbejdere med specialpædagogisk erfaring i kombination med eventuelle
nyansættelser.

Det foreslås, at der fra skoleåret 2019/20 oprettes en
specialklasse i tilknytning til indskolingen og en specialklasse i tilknytning
til mellemtrinnet. Fysisk er det muligt at rumme en specialklasse i tæt
tilknytning til indskolingen i et eksisterende lokale. På mellemtrinnet vil der
kunne etableres et ekstra klasselokale i tilknytning til mellemtrinnet. En
specialklasse i udskolingen vil kunne oprettes i takt med behovet. En
specialklasserække vil endvidere kunne indgå i den kommende helhedsplan for bygningsmæssig
modernisering og optimering af Tungelundskolen jf. Byrådsbeslutning 29. januar
2019.

**ØKONOMI**

Når en skole henviser et barn til specialundervisning,
finansierer barnets distriktsskole de gennemsnitlige udgifter til elevens specialundervisning,
SFO/klub og kørsel. Oprettelse af DS-klasser på Tungelundskolen vil derfor som
udgangspunkt være udgiftsneutralt for skoleområdet som helhed.

Udgifter til etablering af ekstra klasselokale i
forbindelse med mellemtrinnet håndteres inden for Ejendomscentrets budget til
renovering og ombygning af kommunale bygninger og beløber sig til ca. 100.000
kr. Dertil kommer inventar til to specialklasser. Inventarudgifterne afholdes
af skolen.

**INDDRAGELSE**

[adresse] i form af etablering af en ny
specialklasserække på Tungelundskolen har været til udtalelse ved
skolebestyrelserne jf. folkeskoleloven § 40 stk. 2. Se bilaget ”Opsamling på
udtalelser fra skolebestyrelserne”.

Fire skolebestyrelser har ingen bemærkninger til forslaget,
mens otte skolebestyrelser tilslutter sig forslaget, heriblandt
Tungelundskolens bestyrelse. Lilleåskolens skolebestyrelse gør opmærksom på, at
skolen har mulighed for at etablere specialklasser under nogenlunde de samme
forudsætninger, og at skolen før har rummet en specialklasse i indskolingen.

Skovvangskolens skolebestyrelse og LMU bifalder, at
Skovvangskolens specialklasserække ikke vokser yderligere, og at elever
undervises i deres nærmiljø. Skolebestyrelsen udtrykker dog bekymring for, om
elever kan blive tvunget til at flytte skoletilbud fra [adresse] til
Tungelundskolen med henblik på at udnytte kapaciteten i det ny tilbud fra
start.

Børn og Skole skal i den forbindelse gøre opmærksom på, at
en elev har ret til at fortsætte skolegangen på sin skole, medmindre der
gennemføres ændringer i kommunens skolestruktur, der omfatter reduktion af en
skoles omfang med hensyn til klassetrin. Det gælder også for elever i
specialklasserækker. En elev kan dog frivilligt vælge at skifte skoletilbud.

Hvis Byrådet godkender oprettelsen af en specialklasserække
på Tungelundskolen bliver det efterfølgende indarbejdet i
skolestyrelsesvedtægtens bilag.

**INDSTILLING**

Direktøren for Børn og Skole indstiller til Byrådet:

1.   At der oprettes en
specialklasserække på Tungelundskolen med virkning fraskoleåret 2019/20.

**BESLUTNING**

***Børne- og Skoleudvalget, 7. februar 2019:***

Fraværende:Ingen

Indstilles godkendt.

***Økonomiudvalget, 19. februar 2019:***

Fraværende:Ingen

Indstilles godkendt.

**Bilag**

|  |  |
| --- | --- |
| Opsamling på udtalelser fra skolebestyrelserne | 710-2019-13097 |